इंफोसिस ने नई कार्यकारी परिषद की घोषणा की  
इसमें कार्यकारी बोर्ड, मौजूदा कार्यकारी परिषद के सदस्य, प्रमुख कारोबारी इकाइयों और रणनीतिक कारोबार में योगदान देने वाली इकाइयों के प्रमुख शामिल होंगे।
सॉफ्टवेयर कंपनी इंफोसिस टेक्नोलॉजीज ने शनिवार को नई कार्यकारी परिषद की घोषणा की। कंपनी की यह उच्चस्तरीय परिषद कंपनी के लिए कारोबारी रणनीति तैयार करती है। कार्यकारी परिषद में कार्यकारी बोर्ड, मौजूदा कार्यकारी परिषद के सदस्य, प्रमुख कारोबारी इकाइयों और रणनीतिक कारोबार में योगदान देने वाली इकाइयों के प्रमुख शामिल होंगे।  कंपनी के मुख्य कार्यकारी अधिकारी और प्रबंध निदेशक एस गोपालकृष्णन ने एक बयान में कहा कि हमें इंफोसिस की नई कार्यकारी परिषद की घोषणा करते हुए खुशी हो रही है। परिषद में सक्षम पेशेवर हैं, जो कारोबारी रणनीति और संगठन के लिए नीतियों के निर्धारण में बोर्ड के साथ काम करेंगे।  उन्होंने कहा कि यह महत्वपूर्ण घोषणाओं में से एक है, जो इंफोसिस के भविष्य की रूपरेखा तय करेगा। परिषद में एस गोपालकृष्णन, एसडी शिबुलाल (मुख्य संचालन अधिकारी), श्रीनाथ बाटनी (निदेशक और डिलीवरी एक्सलेंस प्रमुख), वी बालाकृष्णन (सीएफओ), अशोक वेमुरी (वरिष्ठ वीपी और बैंकिंग तथा पूंजी बाजार प्रमुख) शामिल हैं।  इसके अलावा परिषद में बीजी श्रीनिवास (वरिष्ठ उपाध्यक्ष और विनिर्माण प्रमुख), चंद्रशेखर काकल (वरिष्ठ उपाध्यक्ष इंटरप्राइज सौल्यूशंस), यूबी प्रवीण राव (वरिष्ठ उपाध्यक्ष, रिटेल) आदि को भी शामिल किया गया है।